**Press release**

# Exoskelety prešli praktickou skúškou: Inovatívna technológia zbavuje zamestnancov v skladoch záťaže

**Spoločnosť DACHSER prvýkrát testovala aktívne exoskelety vyrobené firmou German Bionic v každodenných pracovných podmienkach v sklade. Výsledky sú pôsobivé. Teraz bude technológia zavedená na ďalších miestach.**

Práca v sklade stále zahŕňa mnoho manuálnej práce a niekedy môže byť aj fyzicky náročná – napríklad pri vykladaní tovaru alebo vychystávaní. Spoločnosť DACHSER sa už dlho zaoberá možnosťou poskytnúť zamestnancom technické pomôcky, ktoré by im pomohli vykonávať namáhavé úlohy. Sľubné sú najmä exoskelety. V medicíne sa vonkajšie podporné konštrukcie tohto druhu používajú už dlho, v priemysle je teraz k dispozícii stále viac zariadení pripravených na uvedenie na trh.

Už v roku 2019 vykonala spoločnosť DACHSER prvé testy v skladoch, predovšetkým pasívnych exoskeletov s mechanickými pružinovými systémami, koľajnicami alebo závažiami, ktoré pomáhajú pri zdvíhaní bremien. Aktívne exoskelety medzitým dosiahli takú úroveň, že môžu zlepšiť aj procesy v skladoch. Aktívne exoskelety využívajú robotické motory napájané batériami, ktoré uľahčujú zdvíhacie operácie a výrazne znižujú záťaž dolnej časti chrbta u osôb zdvíhajúcich ťažšie bremená. Pretože tí, ktorí nosia exoskelety, pociťujú menšiu únavu, sú schopní lepšie udržiavať správne držanie tela.

### Aktívne exoskelety od spoločnosti German Bionic v prevádzke v Magdeburgu

Aktívne exoskelety nemeckého výrobcu German Bionic boli na jar vyskúšané v sklade logistického centra DACHSER v Magdeburgu. Cieľom bolo zhromaždiť v reálnych podmienkach empirické údaje a získať spätnú väzbu od zamestnancov. Zariadenia "Cray X" boli nasadené na podporu rôznych procesov pri príjme tovaru, vychystávaní objednávok a pri baliacom stole. Exoskelet môže poskytnúť 30 kilogramové odľahčenie pri jednej zdvíhacej operácii a tiež pomáha pri prenášaní.

„Pozitívne účinky exoskeletov sa čoskoro prejavili,“ hovorí Stephan Heinemann, manažér zmluvnej logistiky v logistickom centre DACHSER v Magdeburgu. „Naši zamestnanci profitujú z priamej úľavy pri manipulácii s ťažšími bremenami, aj z ergonomickej stabilizácie tela. To má výhody aj z dlhodobého hľadiska, pretože exoskelety zabraňujú preťažovaniu a pracovným úrazom, ktoré by mohli spôsobiť trvalé poškodenie zdravia.“ Ďalším pôsobivým aspektom zariadenia je ich jednoduché používanie, vďaka čomu ich testujúci prijali behom okamihu.

**Technológia s budúcnosťou**

Táto pozitívna skúsenosť bude zužitkovaná. „Počas testovania si všetci všimli − v čo sme dúfali − že exoskelet prináša úľavu v dolnej časti chrbta, a hodnotili to ako pozitívne," potvrdzuje Heinemann. V súlade s tým bude pracovisko v budúcnosti pravidelne používať tri aktívne exoskelety.

Novú technológiu budú vo svojich skladoch využívať aj ďalšie pobočky siete DACHSER, vrátane logistického centra v Ulme, ktoré začne fungovať na jeseň. „Zavádzaním nových technológií a inovácií neustále pracujeme na tom, aby procesy spoločnosti DACHSER, vrátane tých v sklade, boli efektívnejšie a účinnejšie. K tomu patrí predovšetkým poskytovanie podpory ľuďom vo všetkých aspektoch ich skladových činností,“ dodáva Thomas Klare, vedúci kontraktnej logistiky v spoločnosti DACHSER. „Využitie aktívnych exoskeletov je pôsobivou ukážkou toho, ako moderné technológie nielenže okamžite uľahčujú prácu, ale môžu mať aj pozitívny vplyv na dlhodobý zdravotný stav našich logistických pracovníkov.“

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 5 pobočiek, v ktorých pracuje pres 200 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 30 600 ľudí v 399 pobočkách po celom svete. Za rok 2018 zrealizoval cca 83,7 miliónov zásielok s hmotnosťou 41,3 miliónov ton. Celkový obrat koncernu DACHSER v roku 2018 predstavoval 5,6 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**DACHSER Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk